Bernadotte
Store norske leksikon,Historie,Historiske hjelpevitenskaper,Slektsforskning og genealogi,Utenlandske slekter
Bernadotte var opprinnelig en borgerlig slekt fra Béarn i Sør-Frankrike. En gren av slekten sitter fra 1818 på tronen i Sverige, og satt også på tronen i Norge fra 1818 til unionsoppløsningen i 1905.
Slekten kan føres tilbake til Pierre Bernadotte, borger i Pau i første halvdel av 1600-tallet. Navnet skriver seg trolig fra hans mors slekt.Det svenske kongehuset stammer fra den franske offiseren, marskalk Jean-Baptiste Jules Bernadotte (1763–1844), som i 1810 ble adoptert av den barnløse svenske kongen Karl 13 og valgt til kronprins av Sverige. Han kom på tronen i Sverige og Norge ved adoptivfarens død, 5. februar 1818, som Karl 3 Johan. Svensk (og norsk) kongehus Karl Johans eneste sønn, kong Oscar 1 (1799–1859), var far til kongene Karl 4 (1826–1872) og Oscar 2 (1829–1907), prinsene Gustaf (1827–1852) og August (1831–1873), og til prinsesse Eugenie (1830–1889).Karl 4s datter prinsesse Louise (1851–1926) ble i sitt ekteskap med den senere kong Frederik 8 av Danmark mor til blant annet kongene Christian 10 av Danmark og Haakon 7 av Norge, og dermed farfars mor til kong Harald 5. Gjennom datteren Ingeborgs ekteskap med den svenske prins Carl ble hun også mormors mor til kong Harald.Oscar 2 var far til kong Gustav 5 av Sverige (1858–1950), som var norsk kronprins i 1872–1905, til Oscar, prins Bernadotte og greve av Wisborg (1859–1953), prins Carl (1861–1951) og prins Eugen (1865–1947), kjent som «malerprinsen».Gustav 5 var far til kong Gustav 6 Adolf av Sverige (1882–1973), hvis sønn, arveprins Gustav Adolf (1906–1947), var far til Sveriges nåværende konge, Carl 16 Gustaf (født 1946). Gustav 5 var også far til prins Wilhelm (1884–1965).Prins Carl (1861–1951) var far til prinsesse Margaretha (1899–1977; gift med prins Axel av Danmark, 1888–1964), kronprinsesse Märtha av Norge (1901–1954), dronning Astrid av Belgia (1905–1935; gift med kong Leopold 3, 1901–1983) og Carl prins Bernadotte (1911–2003). Slektsmedlemmer utenfor det svenske kongehuset Flere medlemmer av det svenske kongehuset har tatt Bernadotte som slektsnavn etter at de som følge av borgerlige ekteskap mistet sine kongelige rettigheter.Prins Oscar (1859–1953) fikk av sin far Oscar 2 tittelen prins, en ny høyeste adelsgrad i Sverige, da han giftet seg med en adelig svensk-finsk kvinne i 1888. I 1892 fikk han tittelen greve av Wisborg i den luxembourgske adel. Han var far til blant andre godseieren Carl Oscar greve Bernadotte af Wisborg (1890–1977) og diplomaten Folke greve Bernadotte af Wisborg (1895–1948).Gustav 6 Adolfs sønner, prinsene Sigvard (1907–2002) og Carl Johan (1916–2012), og prins Wilhelms sønn prins Lennart (1909–2004), fikk luxembourgsk grevetittel i 1951. Prins Carls sønn, prins Carl (1911–2003), trådte i 1937 ut av det svenske kongehus, og han fikk belgisk fyrstetittel av sin svoger, kong Leopold 3 av Belgia i 1938. Hans etterkommere skal føre grevetittel. «Uekte» Bernadotter? Siden midten av 1800-tallet har flere familier hevdet avstamning fra utenomekteskapelige barn av medlemmer av det svensk-norske kongehuset. En svenskfødt tryllekunstner, Carl Rudolf Bernadotte Nordenstam (1863–1942), som i mange år praktiserte sine kunster i Norge, hevdet således å være utenomekteskapelig sønn av kong Karl 4, og at han hadde fått kongelig tillatelse til å bruke slektsnavnet Bernadotte. I forbindelse med et program i den svenske tv-kanalen SVT i 2010 skal det angivelig ha vært foretatt sammenligning av DNA fra en av hans etterkommere med DNA fra et ekte medlem av slekten Bernadotte, uten at det kunne påvises noe slektskap mellom de to. Les mer i Store norske leksikon Karl Johan Sveriges historie Det svenske kongehuset Det norske kongehuset Det danske kongehuset Litteratur Rosvall, Ted: Bernadotte-ättlingar, 1992 Weibull, Jörgen: Bernadotterna på Sveriges tron, [ny uppl.], 1985 Weibull, Jörgen: Bernadotterna: en krönika om vårt kungahus i kultur och politik, 1991